Cade Borchardt

Cade Borchardt (s. 6. heinäkuuta 1998 Burnsville, Minnesota, Yhdysvallat) on yhdysvaltalainen jääkiekkoilija, joka pelaa SM-liigajoukkue KalPassa. Hän on pelipaikaltaan keskushyökkääjä, mutta Borchardt osaa pelata myös laidassa. Hän laukoo oikealta.
Ura.
Juniori- ja yliopistovuodet.
Borchardt kävi high schoolin kotikaupungissaan Minnesotan Burnsvillessä. Hän toimi kaudella 2015–2016 joukkueensa varakapteenina. Borchardt voitti Burnsvillen sisäisen piste-, maali- ja syöttöpörssin tehoilla 19+25=44 ja oli myös pudotuspeleissä joukkueen paras pistemies ja maalintekijä tehtyään kolmessa ottelussa tehot 9+5=14. Sioux Falls Stampede varasi hänet 255. pelaajana USHL:n varaustilaisuudessa 2016. Borchardt siirtyi kaudeksi 2016–2017 kuitenkin NAHL-junioriliigan Brookings Blizzardiin. Hän jakoi tehoilla 23+30=53 joukkueen sisäisen pistepörssin toisen sijan Nick Cardellin kanssa edellään Paul Cotter.
Kesällä 2017 Madison Capitols varasi Borchardtin uudelleen USHL:ään numerolla 21. Hän siirtyi joukkueeseen kaudeksi 2017–2018 ja oli Capitolsin kolmanneksi paras pistemies tehoilla 14+28=42. Kaudeksi 2018–2019 Borchardt siirtyi hänet aiemmin varanneen Sioux Falls Stampeden joukkueeseen. Hän toimi joukkueen varakapteenina. Borchardt jakoi tehoilla 13+33=46 Stampeden sisäisen syöttöpörssin voiton Maxwell Crozierin kanssa ja sijoittui sisäisessä pistepörssissä kolmanneksi. Hän voitti kauden päätteeksi USHL:n mestaruuden, Clark Cupin.
Vuodet 2019–2023 Borchardt kävi Minnesotan osavaltionyliopistoa Mankatossa. "Freshman-vuotenaan" 2019–2020 hän pelasi vain kymmenen ottelua, mutta Borchardt voitti WCHA:n runkosarjan mestaruuden. "Sophomore-vuotenaan" 2020–2021 hän oli tehoilla 9+15=24 Minnesota Staten kolmanneksi paras pistemies. Borchardt valittiin divisioonan akateemiseen tähdistökentälliseen. "Junior-vuotenaan" 2021–2022 hän oli joukkueensa neljänneksi paras pistemies tehoilla 15+26=41, joilla Borchardt sijoittui CCHA:n pistepörssissä kymmenenneksi. Hän voitti sekä divisioonan mestaruuden että runkosarjan mestaruuden. "Senior-vuotenaan" 2022–2023 Borchardt toimi Minnesota Staten kapteenina. Hän johdatti joukkueen sekä CCHA:n mestaruuteen että runkosarjan mestaruuteen. Borchardt valittiin divisioonan akateemiseen tähdistökentälliseen.
Ammattilaisura.
Viimeisen yliopistokautensa jälkeen maaliskuussa 2023 Borchardt siirtyi loppukauden 2022–2023 kattavalla sopimuksella ECHL-joukkue Kansas City Mavericksiin. Hän pelasi siellä kahdeksan runkosarjaottelua tehopistein 3+4=7 ja kuusi pudotuspeliottelua tehopistein 1+2=3. Heinäkuussa Borchardt teki seuran kanssa vuoden mittaisen jatkosopimuksen. Kaudella 2023–2024 hän teki runkosarjassa 71 ottelussa tehot 24+53=77, joilla Borchardt oli Mavericksin toiseksi paras pistemies Patrick Curryn jälkeen ja sijoittui koko liigan pistepörssissä seitsemänneksi. Hän voitti ECHL:n runkosarjan mestaruuden, Brabham Cupin. Pudotuspeleissä Borchardt teki 18 ottelussa tehot 5+6=11. Hänen maaleistaan kaksi oli voittomaaleja. Neljännessä neljännesvälieräottelussa 22. huhtikuuta 2024 vieraissa Tulsa Oilersia vastaan Borchardt teki kaksi maalia, kun Mavericks voitti ottelun lukemin 2–1 ja eteni puolivälieriin otteluvoitoin 4–0. Viidennessä puolivälieräottelussa 11. toukokuuta 2025 Idaho Steelheadsia vastaan hän teki joukkueen 4–3-voittomaalin ensimmäisessä jatkoerässä ajassa 72.21 ja se ratkaisi Mavericksille välieräpaikan otteluvoitoin 4–1. Borchardt eteni joukkueen kanssa aina Kelly Cup-finaaleihin saakka, mutta mestaruuden vei lopulta kuitenkin Florida Everblades otteluvoitoin 4–1. Hänet valittiin ECHL:n tulokkaiden tähdistökentälliseen.
Elokuussa 2024 Borchardt teki vuoden mittaisen AHL-sopimuksen Coachella Valley Firebirdsin kanssa. Hän pelasi siellä kaudella 2024–2025 viisi runkosarjaottelua ilman tehopisteitä. Suurimman osan kaudestaan Borchardt pelasi kuitenkin Kansas City Mavericksin ECHL-joukkueessa. Hän voitti tehoilla 40+31=71 koko liigan maalipörssin ja sijoittui pistepörssissä yhdeksänneksi. Borchardt oli myös joukkueen paras pistemies. Hän voitti myös ECHL:n tehotilaston lukemalla +43. Pudotuspeleissä Borchardt oli Mavericksin paras pistemies ja maalintekijä tehtyään 15 ottelussa tehot 8+4=12. Hänet valittiin kauden päätteeksi liigan toiseen tähdistökentälliseen.
Kaudeksi 2025–2026 Borchardt siirtyi 1+1-vuotisella sopimuksella SM-liigajoukkue KalPaan. Joukkueessa pelaa hänen kanssaan Kansas City Mavericksissa kaudella pelannut Patrick Curry. Seuran urheilutoimenjohtaja Anssi Laineen mukaan KalPa tarkkaili Borchardtia pitkään ja hän kiinnitti huomion seuran tarkkaillessa Currya.
Muuta.
Borchardtin isoveli Cole pelasi hyökkääjänä high school-sarjoihin saakka.